Խաչիկ Ղազարյան

Խաչիկ Սիրեկանի Ղազարյան (), հայ մանկավարժ, նկարիչ։ ՀԽՍՀ վաստակավոր մանկավարժ (1970): Հայրենական մեծ պատերազմի մասնակից։ ԽՄԿԿ անդամ (1943):

Կենսագրություն 
Խաչիկ Ղազարյանը ծնվել է 1916 թվականին, Ապարանի շրջանի Շենավան գյուղում։ Յոթնամյակն ավարտելուց հետո ընդունվել է Երևանի կերպարվեստի ուսումնարան և 1934 թվականին ավարտելով այն, որպես նկարչության ուսուցիչ, աշխատանքի է անցել Ապարանի շրջկենտրոնի դպրոցում։ 1937-1941 թվականներին սովորել է Երևանի Խ. Աբովյանի անվան մանկավարժական ինստիտուտի լեզվագրական ֆակուլտետում։

1941 թվականին Ղազարյանը զորակոչվել է բանակ, ֆաշիստական զավթիչների դեմ մարտնչել է 1941 թվականի սեպտեմբերից մինչև Հայրենականի հաղթական ավարտը։ Եղել է հակատանկային հրանոթի մարտկոցի հրամանատար։ 1943 թվականին ընդունվել է կոմունիստական կուսակցության շարքերը։ Մարտերում ցուցաբերած քաջության ու անվեհերության համար Ղազարյանը պարգևատրվել է Կարմիր աստղի կրկնակի շքանշանով, մարտական մեդալներով։ Բազմիցս արժանացել է գերագույն գլխավոր հրամանատարության շնորհակալագրերին։

1946 թվականին Ղազարյանը վերադարձել է Ապարան, 34 տարի շարունակ, մայրենի լեզու և գրականություն է դասավանդել շրջանի տարբեր դպրոցներում։ 1970 թվականին նրան շնորհվել է Հայկական ԽՍՀ վաստակավոր ուսուցչի պատվավոր կոչում։ Հայրենական մեծ պատերազմի վետերանը շարունակել է իր մանկավարժական գործունեությունը ծննդավայրի՝ Շենավանի միջնակարգ դպրոցում։

Պարգևներ 
 ՀԽՍՀ վաստակավոր մանկավարժ (1970)
 Կարմիր աստղի կրկնակի շքանշան

Ծանոթագրություններ 

Հայ մանկավարժներ
Հայ նկարիչներ
ՀՊՄՀ շրջանավարտներ
Հայրենական մեծ պատերազմի մասնակիցներ
Կարմիր աստղի շքանշանի ասպետներ
ԽՄԿԿ անդամներ
ՀԽՍՀ վաստակավոր մանկավարժներ